A Debreceni Egyetem Szervezeti és Működési Szabályzatának

VII. számú melléklete

A DEBRECENI EGYETEM MINŐSÉGBIZTOSÍTÁSI ELJÁRÁSRENDJE

2021.december 9.

**1. §**

**A Debreceni Egyetem minőségbiztosítási rendszere**

1. A Debreceni Egyetem (Egyetem) a minőségbiztosítási rendszerét az érvényes nemzeti felsőoktatásról szóló törvény előírásaira, a Magyar Felsőoktatási Akkreditációs Bizottság által javasolt szempontrendszerre alapozva határozza meg, figyelembe véve a felsőoktatás minőségbiztosításának európai sztenderdjeit. Az Egyetem vezetése elkötelezi magát és aktív szerepet vállal a minőségbiztosítási rendszer működtetésében és fejlesztésében.
2. Az Egyetem vezetésének célja az intézmény minőségbiztosítási rendszerének fejlesztésével annak biztosítása, hogy az Egyetem a hazai és nemzetközi munkaerőpiacon hasznosítható, magas színvonalú és tovább fejleszthető ismereteket közvetítsen hallgatói részére.
3. Az Egyetem minőségbiztosítási rendszere – az Alapító Okiratban meghatározott feladatok figyelembevételével – az Egyetem egészére kiterjedő tudatos és szervezett tevékenység, amely az Egyetem minőségpolitikájában kinyilvánított célok megvalósítását szolgálja, és amelynek középpontjában a közvetlen és közvetett partnerek igényeinek kielégítése áll, különös tekintettel a hallgatók teljes körére (függetlenül attól, hogy milyen finanszírozási és képzési formában tanulnak), a munkaadókra, a kutatások és egyéb szolgáltatások megrendelőire, a nemzetközi és hazai szakmai és tudományos közösségekre. A minőségbiztosítási rendszer dokumentációját a minőségbiztosítási rektori biztos készíti el, és a Szenátus hagyja jóvá.
4. Az Egyetem Minőségfejlesztési Programot készít. Az intézményi Minőségfejlesztési Programban kerülnek meghatározásra az oktatást és kutatást érintő minőségfejlesztési intézkedések.

Az Egyetem Minőségbiztosítási Kézikönyvében is szabályozásra kerül az oktatói munka hallgatói véleményezésének (OMHV) rendje, de önálló szabályzatként is megalkotásra került.

1. A minőségbiztosítás és az e tevékenységen alapuló minőségfejlesztés az Egyetem valamennyi oktatójának, kutatójának, dolgozójának kötelessége. Munkaköri feladatait mindenki olyan szinten köteles ellátni, hogy az Egyetem eredményei mindenkor összhangban legyenek azokkal a célkitűzésekkel, amelyek a minőségpolitikában megfogalmazásra kerültek.
2. Az Egyetem minőségbiztosítási rendszerének irányítását a minőségbiztosítási rektori biztos végzi, akit a feladat ellátásával a rektor egyetértésével a kancellár bíz meg.

Az Egyetem orvos- és egészségtudományi területhez kapcsolódó, ISO 9001 szabvány szerint tanúsított szervezeti egységei minőségirányítási rendszerének működtetése a Klinikai Központ Operatív Igazgatóság irányításával valósul meg. Az ESG sztenderdeknek való megfelelést a karok minőségügyi vezetői koordinálják.

1. A Szenátus legfontosabb minőségügyi feladatai:
   1. a minőségbiztosítási rendszer alapelveinek elfogadása,
   2. a minőségfejlesztési program elfogadása,
   3. az Egyetem Minőségbiztosítási Kézikönyvének elfogadása,
   4. az önértékelési jelentés elfogadása 5 évenként, a MAB követelményeivel összhangban.
2. A Minőségfejlesztési Bizottság feladata:
   1. a Minőségfejlesztési Program szakmai véleményezése, támogatása,
   2. az intézmény minőségcéljainak áttekintése, a fejlesztési lehetőségek feltárása, fejlesztési feladatok meghatározása,
   3. az oktatói munka hallgatói véleményezési rendszerének támogatása.
3. A minőségbiztosítási rektori biztos feladata:
   1. az Egyetem minőségbiztosítási rendszerének irányítása,
   2. Diplomás Pályakövetési Rendszer szakmai működtetése és működéséhez kapcsolódó elégedettségi mérések lebonyolítása (hallgatói, végzett hallgatói, munkaerő piaci, munkatársi elégedettség),
   3. a kari minőségügyi vezetők minőségbiztosítási munkájának összehangolása.
4. A karok minőségbiztosítással kapcsolatos feladatai:
   1. a kari vezetők a minőségbiztosítási rendszer kari működtetésének segítésére minőségügyi vezetőket jelölnek ki. A kari minőségügyi vezetők feladatait a kari vezetők az Egyetem Minőségbiztosítási Kézikönyvében meghatározottaknak megfelelően rögzítik,
   2. a kar minőségbiztosítási rendszerének átfogó működtetése, felügyelete,
   3. részvétel az egyetemi Minőségfejlesztési Program végrehajtásában,
   4. kari mérések elvégzése, az eredmények értékelése, fejlesztési javaslatok előterjesztése a karok vezetőinek,
   5. kari éves minőségcélok kidolgozása, a kari megvalósítás biztosítása,
   6. a kari mérések eredményeinek eljuttatása a minőségbiztosítási rektori biztoshoz,
   7. a partnerek által meghatározott követelmények megvalósítása és folyamatos érvényesítése,
   8. OMHV kérdőíves felmérések készítése évente egy alkalommal és ezek kiértékelése, fejlesztési javaslatok előterjesztése a karok vezetői felé, (Minden oktató mérése legalább négy évente, kell, hogy megtörténjen!)
   9. a minőségszemlélet terjesztése a karon,
   10. folyamatos kapcsolattartás az Egyetem minőségbiztosítási rektori biztosával,
   11. az oktatómunka hallgatói véleményezése tapasztalatai felhasználásának biztosítása az oktatói teljesítmény értékelésekor.

**2. §**

1. Az Egyetem minőségbiztosítási rendszerének működését és feladatait részletesen a Debreceni Egyetem Minőségbiztosítási Kézikönyve tartalmaz

**3. §**

1. A jelen „A Debreceni Egyetem Minőségbiztosítási Eljárásrendje” című szabályzat a Debreceni Egyetem Szervezeti és Működési Szabályzatának részét képező, külön megalkotott szabályzat.
2. A jelen „A Debreceni Egyetem Minőségbiztosítási Eljárásrendje” című szabályzatot a szenátus a 2021.december 9. napján tartott ülésén a fogadta el

Debrecen, 2021.december 9.

|  |  |
| --- | --- |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Prof. Dr. Szilvássy Zoltán**  rektor | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  **Dr. Bács Zoltán**  kancellár |